امریکہ کی افغانستان میں داعش کے حملوں اور القاعدہ کی موجودگی پر گہری تشویش
اپنے دورے کے دوران وہ پاکستان، بھارت اور روس بھی جائیں گے۔ سردیوں کے آغاز پر اس وقت جنگ کے بعد افغانستان کو انسانی بحران کا سامنا ہے۔ اس وقت دسیوں لاکھوں لوگ بھوک، اشیائے صرف کی قیمتوں میں اضافے، قحط، مالی مسائل اور بگڑتی ہوئی اقتصادی صورت حال سے دو چار ہیں
ویب ڈیسک — امریکہ نے کہا ہے کہ اسے افغانستان میں داعش خراساں کے بڑھتے ہوئے حملوں اور القاعدہ کی ملک میں موجودگی پر گہری تشویش ہے۔ یہ بات امریکہ کے نمائندہ خصوصی برائے افغانستان نے منگل کے روز برسلز میں کہی۔ خبر رساں ادارے رائٹرز کے مطابق ویسٹ نے عسکری اتحاد نیٹو کے رکن ممالک کو امریکہ کی طالبان سے بات چیت کے متعلق بریفنگ دی۔ انہوں نے نیٹو اتحادیوں سے افغانستان سے امریکی انخلا اور عسکری گروپ طالبان کے کنٹرول سنبھالنے کے بعد افغانستان میں استحکام قائم کرنے پر مشاورت کی۔ نامہ نگاروں سے برسلز سے ٹیلی فون پر بات کرتے ہوئے ویسٹ نے کہا کہ واشنگٹن افغان طالبان کے ساتھ اگلے مرحلے کی دوحہ میں ہونے والی انٹر ایجنسی ملاقات کی تیاری کر رہا ہے۔ تاہم، ٹام ویسٹ نے یہ نہیں بتایا کہ یہ رابطہ کب ہو گا۔ اپنے دورے کے دوران ویسٹ یورپ سے پاکستان، بھارت اور روس بھی جائیں گے۔ یاد رہے کہ سردیوں کے آغاز پر اس وقت جنگ کے بعد افغانستان کو انسانی بحران کا سامنا ہے۔ اس وقت دسیوں لاکھوں لوگ بھوک، اشیائے صرف کی قیمتوں میں اضافے، قحط، مالی مسائل اور بگڑتی ہوئی اقتصادی صورت حال سے دو چار ہیں۔ اسی دوران طالبان کو اپنے نظریاتی حریف داعش خراساں کی جانب سے بڑھتے ہوئے حملوں کا سامنا ہے۔ اس صورت حال کے بارے میں نمائندہ خصوصی نے کہا کہ امریکہ کو "داعش خراساں کے بڑھتے ہوئے حملوں پر پرپیشانی ہے اور ہم چاہتے ہیں کہ طالبان اس (داعش) کا کامیابی سے مقابلہ کرے۔ اور جہاں تک دوسرے عسکری گروپوں کا تعلق ہے تو القاعدہ وہاں (افغانستان) میں بدستور موجود ہے اور ہمیں اس بارے میں بہت تشویش ہے۔ انہوں نےکہا کہ طالبان کے ساتھ ڈائیلاگ میں القاعدہ کی موجودگی ایک مسلسل مسئلہ ہے۔ خیال رہے کہ امریکی حکام سمجھتے ہیں کہ داعش خراساں افغانستان سے باہر حملے کرنے کی صلاحیت چھ ماہ سے ایک سال کے عرصہ میں حاصل کر سکتی ہے، جبکہ القاعدہ بھی ایک دو سال میں ایسا کرسکتی ہے۔ واشنگٹن میں قائم ادارے 'پولیٹیکٹ' تحقیقی ادارے کے اعلیٰ ترین تجزیہ نگار عارف انصار کہتے ہیں کہ داعش کو مضبوط ہونے سے روکنا ایک ایسا نقطہ ہے جس پر امریکہ اور طالبان ہم آہنگی رکھتے ہیں۔ "لیکن ساتھ ہی امریکہ یہ بھی دیکھنا چاہتا ہے کہ طالبان حکومت میں تمام افغان گروپوں کی شمولیت، تعلیم اور خواتین کے حقوق جیسے اہم مسائیل پر کیا پالیسی اپناتے ہیں۔ " انصار کا کہنا تھا کہ داعش اور القاعدہ جیسی تنظیموں کی صلاحیتوں کو بڑھانے سے روکنا امریکہ کی انسداد دہشت گردی کا اہم جُزو ہے۔ اور اب افغانستان سے انخلا کے بعد امریکہ کو دہشت گردی کے خلاف جنگ میں کچھ چیلنجز کا بھی سامنا ہے، کیونکہ اس کے پاس اس وقت خطے میں کوئی ایئر بیس نہیں جہاں سے وہ تیز رفتاری سے دہشت گردوں کے خلاف اقدامات کرسکے۔ امریکہ کو اس وقت انسداد دہشت گردی میں تعاون کی بھی ضرورت ہے۔ تاہم، بقول ان کے، فوری طور پر امریکہ اور بین الااقوامی برادری کو افغانستان میں انسانی بحرانی کیفیت سے نمٹنا ہے۔ عارف انصار کہتے ہیں کہ تاریخی تناظر کو سامنے رکھتے ہیں یہ بات اہم ہے کہ افغانستان میں بحرانی کیفیت بگڑنے سے دہشت گرد تنظیمیں صورت حال سے ناجائز فائدہ اٹھانے کی کوشش کر سکتی ہیں، تاکہ انہیں محفوظ پناہ گاہیں مل جائیں۔ وہ کہتے ہیں کہ امریکہ کے لیے اس مسئلہ سے نمٹنا آسان نہیں کیونکہ اسے طالبان کی پالیسیوں کو بھی جانچنا ہے اور دہشت گرد گروپوں کو بھی روکنا ہے۔ اس ساری صورت حال کی پیچیدگی کی وضاحت کرتے ہوئے انہوں نے کہا کہ امریکہ ان تمام مسائل پر پیش رفت دیکھنا چاہتا ہے اور دوسری طرف افغانستان میں انسانی بحران بھی ایک بہت بڑا مسئلہ ہے۔ ]